**ΕΞΩΔΙΚΗ ΔΗΛΩΣΗ – ΠΡΟΣΚΛΗΣΗ**

του ΟΤΑ α’ βαθμού με την επωνυμία **ΔΗΜΟΣ ΑΜΑΡΟΥΣΙΟΥ**, ο οποίος εδρεύει στο Μαρούσι, οδός Βας. Σοφίας 9, όπως νόμιμα εκπροσωπείται.

**ΠΡΟΣ**

1. την ανώνυμη τραπεζική εταιρεία με την επωνυμία **ΤΡΑΠΕΖΑ ΠΕΙΡΑΙΩΣ ΑΕ**, η οποία εδρεύει στην Αθήνα, οδός Αμερικής αρ. 4, όπως νόμιμα εκπροσωπείται.

2. την ανώνυμη τραπεζική εταιρεία με την επωνυμία **ALPHA BANK ΑΕ**, η οποία εδρεύει στην Αθήνα, οδός Σταδίου αρ. 40, όπως νόμιμα εκπροσωπείται.

3. την ανώνυμη τραπεζική εταιρεία με την επωνυμία **ΕΘΝΙΚΗ ΤΡΑΠΕΖΑ της ΕΛΛΑΔΟΣ**, η οποία εδρεύει στην Αθήνα, οδός Αιόλου αρ. 86, όπως νόμιμα εκπροσωπείται.

4. την ανώνυμη τραπεζική εταιρεία με την επωνυμία **ΤΡΑΠΕΖΑ EUROBANK ERGASIAS ΑΕ**, η οποία εδρεύει στην Αθήνα, Λεωφ. Αμαλίας αρ. 20, όπως νόμιμα εκπροσωπείται.

5. την ανώνυμη τραπεζική εταιρεία με την επωνυμία **ATTICA BANK ΑΕ**, η οποία εδρεύει στην Αθήνα, οδός Ομήρου αρ. 23, όπως νόμιμα εκπροσωπείται.

6. την ανώνυμη τραπεζική εταιρεία με την επωνυμία **HSBC BANK**, η οποία εδρεύει στην Αθήνα, Λεωφ. Μεσογείων αρ. 109-111, όπως νόμιμα εκπροσωπείται.

Όπως πολύ καλά γνωρίζετε, με τα υπ’ αρ. πρωτ. 57837/27.12.2016, 57944/28.12.2016, 58033/29.12.2016, 58162/29.12.2016 και 58296/30.12.2016 κατασχετήρια εις χείρας τρίτου, τα οποία σας αποστείλαμε, κατάσχαμε αναγκαστικά εις χείρας της Τράπεζάς σας τα αναλυτικά αναφερόμενα ποσά από τηρούμενους λογαριασμούς των αναφερομένων σε αυτά οφειλετών μας, που τηρούνται στην Τράπεζά σας.

Στο διάστημα που ακολούθησε όμως, διαπιστώθηκε από καταγγελίες πολιτών (οφειλετών τους οποίους αφορούσε η κατάσχεση) ότι σε ορισμένες περιπτώσεις η Τράπεζάς σας παρανόμως δέσμευσε το σύνολο του λογαριασμού των οφειλετών αντί να δεσμεύσει και να αποδώσει μόνο το οφειλόμενο ποσό.

Επιπλέον, διαπιστώνεται μία σημαντική καθυστέρηση στην άρση της δέσμευσης των λογαριασμών οφειλετών στην περίπτωση, κατά την οποία ο Δήμος Αμαρουσίου αποστέλει στην Τράπεζά σας εντολή άρσης της κατάσχεσης, λόγω καταβολής του οφειλομένου ποσού από τον ίδιο τον οφειλέτη απ’ ευθείας στην Ταμειακή Υπηρεσία του Δήμου μας ή την απόδοση του οφειλομένου ποσού από κατάσχεση άλλου λογαριασμού του σε άλλη Τράπεζα.

Κατόπιν των ανωτέρω και με τη ρητή επιφύλαξή μας για την άσκηση κάθε νομίμου δικαιώματός μας, σας καλούμε να εφαρμόσετε τα νόμιμα αναφορικά με τις ανωτέρω κατασχέσεις εις χείρας σας ως τρίτων, δεσμεύοντας μόνο το οφειλόμενο ποσό από τους τηρούμενους στην Τράπεζά σας λογαριασμούς οφειλετών και προβαίνοντας άμεσα στην άρση των δεσμεύσεων των τραπεζικών λογαριασμών στις περιπτώσεις που ο Δήμος Αμαρουσίου σας αποστέλει εντολή άρσης της κατάσχεσης.

*Αρμόδιος δικαστικός επιμελητής παραγγέλλεται όπως επιδώσει νόμιμα και εμπρόθεσμα την παρούσα σ’ αυτόν προς τον οποίον απευθύνεται, προς γνώση του και για τις νόμιμες συνέπειες, αντιγράφοντας αυτήν ολόκληρη στην έκθεση επίδοσης που θα συντάξει.*

**Μαρούσι, 30.01.2017**

**Για το ΔΗΜΟ ΑΜΑΡΟΥΣΙΟΥ**

**Ο Αντιδήμαρχος**

**Σπυρίδων Σταθούλης**